James Baker

James Addison Baker III (født 28. april 1930 i Houston i Texas i USA) er en amerikansk republikansk jurist og politiker. Han var finansminister under Ronald Reagan fra 1985 til 1988, og utenriksminister fra 1989 til 1992 under George H.W. Bush.

 Liv og virke 
 Bakgrunn 
James Baker er sønn av advokaten James Addison Baker jr. og hans hustru Ethel Bonner Means (død 1991). Baker tok først eksamen ved Princeton University i 1952, før han gikk inn i United States Marine Corps, hvor han tjenestegjorde som løytnant i to år. Etter militærtjenesten studerte Baker rettsvitenskap ved University of Texas i Austin, og avla eksamen i 1957 med juridisk doktorgrad. Han praktiserte som advokat fra 1957 til 1969 og igjen fra 1973 til 1975 hos Andrews & Kurth LLP i Houston.

 Politiker 
Han ble først medlem av Det demokratiske parti, men skiftet over til republikanerne. Baker gikk inn i politikken på 1970-tallet og var da valgkampsleder for George H. W. Bush som den gang ville bli senator; Bush tapte mot den demokratiske kandidat Lloyd Bentsen.

Han var blant annet underminister for handel i Gerald Fords regjering i 1975. I 1976 ledet Baker Fords mislykkede valgkamp for gjenvalg. Etter å ha ledet valgkampen til George H.W. Bush under primærvalgene i 1980, fikk Baker stillingen som stabssjef i Det hvite hus da Ronald Reagan ble valgt til president med Bush som sin visepresident. Baker hadde denne stillingen fra 1981 til 1985, da han ble finansminister.

Etter nok en gang å ha ledet valgkampen til Bush ble Baker utenriksminister etter valgseieren i 1988. Han ble i posisjonen frem til 1992, og fikk blant annet Presidentens frihetsmedalje for tjenesten. Fra 1992 til 1993 var Baker igjen stabssjef i Det hvite hus.

Han er også kjent som grunnleggeren av James Baker Institute.

 Referanser 

 Eksterne lenker 

 The James A. Baker III Institute for Public Policys nettsider

Kategori:USAs utenriksministre
Kategori:USAs finansministre
Kategori:Stabssjefer i Det hvite hus
Kategori:Advokater fra USA
Kategori:Offiserer i U.S. Marine Corps
Kategori:Presidentens Frihetsmedalje
Kategori:Personer fra Houston